স্ত্রীর মৃত্যুর বছর না পেরোতেই বৃদ্ধ আজহারউদ্দিনের দ্বিতীয় বিয়ে ও তার পরিণতি নিয়ে রচিত গল্প ‘বীজীপুরুষ’। বৃদ্ধের ছেলেমেয়েরা কেউ বাবার বিয়ের পক্ষে, কেউবা বিপক্ষে। শেষ পর্যন্ত বৃদ্ধের বিয়ে হয় এক সুন্দরী তরুণীর সঙ্গে। বৃদ্ধের শরীর কুলোয় না। ব্যর্থ চেষ্টায় হাঁসফাঁস করে। নতুন বউ খলখল করে হাসে। পাশের ঘরে কলেজপড়ুয়া নাতি অনন্ত সব শোনে, অনুভব করে। দাদি-নাতির মধ্যে বেশ সখ্য গড়ে ওঠে। বৃদ্ধ মারা গেলে ছেলেরা জমিজমা-সম্পদের ভাগবাটোয়ারার হিসাব কষতে বসে। এ সময় ‘হঠাৎ শুনতে পেল উঠোনের মধ্যিখানে দাঁড়িয়ে ওয়াক ওয়াক শব্দের ঝড় তুলছে সদ্য বিধবা। প্রথমে শরফুদ্দিন ঘর থেকে বের হয়। তারপর আজহারউদ্দিনের দুই ছেলে, মেয়েরা, ছেলের বউরা একে একে সবাই এসে গোল হয়ে বৃত্তাকারে দাঁড়িয়ে গেল সদ্য বিধবাকে ঘিরে। শরফুদ্দিনকে পেছন থেকে ধাক্কা মেরে জায়গা করে নিয়ে বৃত্তের ভেতরে প্রবেশ করল অনন্ত।’ (পৃ ৮৬) নাতি অনন্তবিষয়ক শেষ বাক্যটি সংযুক্ত করে গল্পকার সদ্য বিধবা দাদি-নাতির সম্পর্ককে গভীর ব্যঞ্জনায় রঞ্জিত করেন। তাতে গল্পের গভীরতা বৃদ্ধি পায় বহুগুণ।